P r e d k l a d a c i a     s p r á v a

	Ministerstvo školstva Slovenskej republiky v marci 2001 predložilo na rokovanie vlády Slovenskej republiky materiál „Návrh na prerozdelenie účelových finančných prostriedkov - bežných transferov pre stredné odborné učilištia a strediská praktického vyučovania v roku 2001.“ 

Materiál nebol zaradený na rokovanie vlády Slovenskej republiky z dôvodu, že zriaďovatelia stredných odborných učilíšť a stredísk praktického vyučovania predložili v rámci pripomienkového konania aj také pripomienky, ktoré Ministerstvo školstva Slovenskej republiky neakceptovalo. Neakceptované pripomienky poukazovali na skutočnosť, že objem finančných prostriedkov vyčlenených  na financovanie bežných výdavkov stredných odborných učilíšť a stredísk praktického vyučovania v roku 2001  je nepostačujúci a požadovali ho zvýšiť. 

S cieľom odstrániť rozpory sa uskutočnili rokovania na úrovni zodpovedných riaditeľov zriaďovateľov stredných odborných učilíšť a Ministerstva školstva Slovenskej republiky, pričom so zástupcami Ministerstva pôdohospodárstva Slovenskej republiky, Ministerstva výstavby a regionálneho rozvoja Slovenskej republiky a Ministerstva dopravy, pôšt a telekomunikácii Slovenskej republiky sa podarilo dohodnúť, že akceptujú návrh Ministerstva školstva Slovenskej republiky tak ako je predložený, t. j., že nerieši potreby finančných prostriedkov, ale prerozdeľuje ich pridelený objem v rámci jednotlivých kapitol krajských úradov.  

Rozpory s Ministerstvom hospodárstva Slovenskej republiky boli riešené na úrovni ministrov, pričom minister hospodárstva súhlasil s navrhovaným princípom prerozdelenia predmetných výdavkov a poveril zodpovedných zamestnancov vecnou kontrolou navrhovaného rozdelenia.  Pri odsúhlasení navrhovanej sumy pre stredné odborné učilištia a strediská praktického vyučovania v zriaďovateľskej pôsobnosti Ministerstva hospodárstva Slovenskej republiky k dohode nedošlo, nakoľko zo strany rezortu je rozporovaný nízky medziročný nárast v porovnaní s ostatnými zriaďovateľmi. Ministerstvo školstva Slovenskej republiky  pripomienku nemôže akceptovať z dôvodu, že pri spracovaní podkladov postupovalo v zmysle dohodnutej metodiky a nízky nárast je úmerný výkonom v roku 2001.

  V rámci rokovaní uplatnili zriaďovatelia stredných odborných učilíšť a stredísk praktického vyučovania požiadavku usmerniť krajské úrady k jednotnému prístupu v súvislosti s podmienkou Ministerstva financií Slovenskej republiky pri rozpise bežného transferu príspevkovým organizáciám stanoviť podrobnejší rozpis podľa účtovných skupín, zvlášť účtovnej skupiny 52 – z toho 521 mzdové náklady. Požadujú pri rozpise mzdových nákladov postupovať rovnako ako pri rozpise výdavkov na mzdy, platy a ostatné služobné vyrovnania v rozpočtových organizáciách v odvetví školstva. Požiadavka bola akceptovaná a premietnutá do návrhu uznesenia vlády Slovenskej republiky (bod B.4.).

	Súčasťou predkladaného dodatku je aj upravená tabuľka „ Rozdelenie rozpočtu pre SOU a SPV a združené stredné školy na rok 2001.“